Μιχάλης Χαραλαμπίδης

Ο Μιχάλης Χαραλαμπίδης (Αλεξανδρούπολη, 1951 - Γλυφάδα, 27 Μαρτίου 2024) ήταν Έλληνας πολιτικός, κοινωνιολόγος και συγγραφέας.

Βιογραφία
Γεννήθηκε στην Αλεξανδρούπολη το 1951.

Σπούδασε Πολιτικές και Οικονομικές Επιστήμες με μεταπτυχιακό στην κοινωνιολογία.

Διωκόμενος κατά τη διάρκεια της στρατιωτικής δικτατορίας διέφυγε στην Ιταλία ως μέλος του ΠΑΚ. Μετά την πτώση της δικτατορίας συμμετείχε στην επταμελή ομάδα που συνέγραψε την ιδρυτική διακήρυξη του ΠΑΣΟΚ στο Μόναχο τον Αύγουστο του 1974, ενώ διετέλεσε μέλος της Κεντρικής Επιτροπής του ΠΑΣΟΚ από το 1977.

Λόγω σοβαρών πολιτικών διαφωνιών αποχώρησε από το ΠΑΣΟΚ το 1999 και ίδρυσε τον κομματικό σχηματισμό «Δημοκρατική Περιφερειακή Ένωση», με την οποία μετείχε στις βουλευτικές εκλογές του 2000, λαμβάνοντας ποσοστό 0,47%, με 32.068 ψήφους και στις ευρωεκλογές του 2004, ποσοστό 0,73%, με 44.541 ψήφους.

Λίγα χρόνια νωρίτερα, το 1994, το Ελληνικό Κοινοβούλιο υιοθέτησε την πρότασή του για την αναγνώριση της 19ης Μαΐου ως Ημέρα Μνήμης της Ποντιακής Γενοκτονίας.

Ήταν μέλος της Εκτελεστικής Επιτροπής της Διεθνούς Ένωσης για τα Δικαιώματα και την Απελευθέρωση των Λαών και μέλος της διεθνούς μη κυβερνητικής οργάνωσης για τα ανθρώπινα δικαιώματα καθώς και ερευνητής στο Ίδρυμα Μεσογειακών Μελετών.

Το 2010 έλαβε μεγάλη δημοσιότητα στο διαδίκτυο βιντεοσκοπημένο απόσπασμα από την ομιλία του το 1996 στο 6ο συνέδριο του ΠΑΣΟΚ όπου αναφερόταν στην πιθανότητα έλευσης οικονομικής κρίσης στη χώρα, στο τέλος του τότε ιστορικού κύκλου που ο ίδιος τοποθετούσε "το 2004 ή το 2010".

Επίσης, δημοσίευε κείμενα στο πολιτικό ιστολόγιο ΠΟΛΙΣ-ΑΓΟΡΑ και συμμετείχε σε ανοιχτές πολιτικές συζητήσεις σε όλη την Ελλάδα.

Απεβίωσε στο σπίτι του στη Γλυφάδα στις 27 Μαρτίου 2024, σε ηλικία 73 ετών.

 Πρόταση για την ίδρυση πόλης με το όνομα "Ρωμανία" 

Το 1988, στην εισήγησή του στο Δεύτερο Παγκόσμιο Ποντιακό Συνέδριο, ο Μιχάλης Χαραλαμπίδης πρότεινε τη δημιουργία μιας πόλης στα παράλια της Θράκης, κοντά στη Μαρώνεια, με την ονομασία "Ρωμανία", προορισμένης να φιλοξενήσει Ποντίους μετανάστες.Χαραλαμπίδη Μ. 1999, ΡΩΜΑΝΙΑ, η αρχιτεκτονική μιας νέας πόλης, Γόρδιος, Μακεδονία . Παράλληλα, πρότεινε να προστεθεί στο όνομα της περιφέρειας Θράκης και το όνομα Ρωμανία, έτσι ώστε να ονομάζεται Θράκη - Ρωμανία.«Θράκη - Ρωμανία», ΕΛΕΥΘΕΡΟΤΥΠΙΑ - 28/06/2005.

Σύμφωνα με τους εμπνευστές της ιδέας:
Το όνομα Ρωμανία είναι η απάντηση στη νοσταλγία και ταυτόχρονα μήνυμα επανεπικοινωνίας και συνεργασίας σε όλους τους βαλκάνιους και ευξείνιους λαούς.
Η προσδοκία όμως για την ίδρυση της Ρωμανίας υπάρχει σ’ αυτούς και είναι πολλοί, που πίστεψαν και προωθούν την ιδέα της νέας πόλης εκφράζεται δε από τον στίχο, ανώνυμου Πόντιου ποιητή, για την πτώση της Κωνσταντινούπολης «Η Ρωμανία κι’ αν επέρασεν ανθεί και φέρει κι’ άλλο» όπου αυτό το άλλο που ανθεί είναι η ιδέα για την πόλη της Ρωμανίας.

Το ιστορικό εννοιολογικό πλαίσιο που περιέβαλλε το σχέδιο για τη Ρωμανία κατά το 1994, όταν εκφράστηκε δημόσια αυτό το αίτημα του Χαραλαμπίδη, το οποίο και έλαβε και οργανωτική μορφή με τη δημιουργία αστικής μη κερδοσκοπικής εταιρείας, είχε κυρίως να κάνει με την έξαρση του προσφυγικού προβλήματος, εξαιτίας των εθνοτικών συγκρούσεων στον Καύκασο και της πτώσης της Σοβιετικής Ένωσης. Η κριτική στο εγχείρημα έγινε από πολλές πλευρές αγγίζοντας ευρεία θεματολογία, από την αναγκαιότητα ίδρυσης μιας τέτοιας πόλης έως την ονομασία της.Κάποιοι θεωρούσαν ότι δεν θα έπρεπε το όνομα μιας αυτοκρατορίας να χρησιμοποιηθεί από έναν οικισμό (κριτική π. Γεωργίου Μεταλληνού), κάποιοι άλλοι θεωρούσαν ότι στη σύγχρονη εποχή ο όρος Ρωμανία είχε χάσει τη μεσαιωνική της σημασία και παρέπεμπε περισσότερο στη Ρουμανία (Romania), κάποιοι βυζαντινολόγοι υποστήριζαν ότι ο όρος Ρωμανία εισήλθε στη λαϊκή γλώσσα από τους Λατίνους, όταν δημιούργησαν μετά την Άλωση του 1204 το λατινικό κράτος της Κωνσταντινούπολης, κάποιοι εσωποντιακοί ανταγωνιστές της Ομάδας, θεωρούσαν ότι η Ρωμανία θα εξελιχθεί σε “ποντιακή Ντίσνεϊλαντ κείμενο προσβάσιμο εδώ .

Το 1997, 204 βουλευτές κατέθεσαν πρόταση στο κοινοβούλιο για τη δημιουργία της. Η πρόταση, εν τέλει, δεν οδήγησε σε ίδρυση πόλης ούτε σε μετονομασία της Θράκης.Χαραλαμπίδης: Αντί για Ρωμανία προωθούν χρυσωρυχεία ΕΛΕΥΘΕΡΟΤΥΠΙΑ - 24/04/2002.

Εργογραφία

Συνέγραψε 27 βιβλία συσχετιζόμενα με κοινωνικά, πολιτικά, ιστορικά και πολιτισμικά ζητήματα και τον πολιτικό αγώνα του ποντιακού λαού.

 Από το ΠΑΣΟΚ στο ΚΚΑΣΟΡ
 Αγροφιλία
 Ελληνική ποιότητα και ανάπτυξη
 Πόλεων και τόπου παιδεία
 Πόντιοι
 Δικαίωμα στη μνήμη
 Ρωμανία. Η αρχιτεκτονική μιας νέας πόλης
 Δημοκρατία Ανάπτυξη Παγκοσμιοποίηση
 Στο δρόμο της αλήθειας και της απελευθέρωσης
 Αγώνας σε δύο μέτωπα
 Ιδέες, αρχές και γραφειοκρατία
 Το Ποντιακό ζήτημα σήμερα
 Για το νέο ραντεβού με την ιστορία
 Πολυκεντρική Ελλάδα
 Η Νέα Δεξιά
 Ανατομία μιας παρακμής
 Το σχέδιο μας για την Ελλάδα
 ΠΑΣΟΚ η σύγκρουση του νέου με το παλιό
 Η ιστορία θέλει, η επίσημη πολιτική δεν μπορεί
 Εθνικά Ζητήματα
 Πόντιοι δικαίωμα στη μνήμη
 ΠΑ.ΣΟ.Κ. Μνήμη και Αναγέννηση
 19 Μαΐου ημέρα μνήμης της ποντιακής γενοκτονίας
 Aspects of the new eastern question
 Προλεχθέντα
 Πώς μπορεί να κυβερνά η αριστερά

Υποσημειώσεις

Πηγές
Νέο Βήμα: Μιχάλης Χαραλαμπίδης
Η Πόλη των Ποντίων

Κατηγορία:Έλληνες αρχηγοί κομμάτων
Κατηγορία:Έλληνες κοινωνιολόγοι
Κατηγορία:Έλληνες συγγραφείς του 21ου αιώνα
Κατηγορία:Μέλη του Πανελλήνιου Απελευθερωτικού Κινήματος